Zagreb, 28. svibnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa **dužnosnika Marka Ajčeka, općinskog načelnika Općine Gradina do 20. svibnja 2021.,** na 128. sjednici, održanoj 28. svibnja 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Marka Ajčeka, općinskog načelnika Općine Gradina do 20. svibnja 2021., neće se pokrenuti, jer iz očitovanja i dokumentacije proizlazi da u najvećem dijelu sklopljenih ugovora o privremenom korištenju državnog poljoprivrednog zemljišta nije sudjelovao, a potpisivanje dvaju takvih ugovora na temelju odluke Općinskog vijeća Općine Gradina, sukladno Zakonu o poljoprivrednom zemljištu, s osobama koje obnašaju dužnost u Općinskom vijeću ili članovima njihovih obitelji s kojima dužnosnik nije u odnosu osobne povezanosti, ne upućuje da je počinio neku od povredi odredbi ZSSI-a.**

Obrazloženje

U Povjerenstvu je 19. veljače 2020. pod brojem 711-U-914-P-58/20-01-3 zaprimljena anonimna prijava mogućeg sukoba interesa podnesena protiv dužnosnika Marka Ajčeka, općinskog načelnika Općine Gradina **do 20. svibnja 2021., povodom koje se vodi predmet** P-58/20.

U prijavi se u bitnome navode da se svi članovi Općinskog vijeća Općine Gradina bave poljoprivredom kao osnovnom djelatnošću. Nadalje se navodi da su pojedini članovi Općinskog vijeća Općine Gradina te članovi njihovih obitelji nakon stupanja na istu dužnost postali korisnici poljoprivrednog zemljišta u vlasništvu države, i to Ivan Gojević te njegovi sinovi ……………, Josip Mandić i njegov otac ………….., Ivan Moslavac i njegov otac ………………….., Tomislav Boban i njegov otac ………………, Blaž Špoljarić, Ivan Oklopčić, Ivan Kojadin, Marijana Večera i njezin suprug, Željka Štajduhar i njezin sin ………….., Mario Zagorac, Ljiljana Zec i Damir Brdarić, koji je državno poljoprivredno zemljište dao u podzakup, a ne podmiruje svoje obveze.

Ističe se da su navedeni članovi Općinskog vijeća Općine Gradina dobili poljoprivredno zemljište bez provedbe natječaja, a kao oblik protuusluge u obnašanju iste dužnosti podržavaju sve prijedloge dužnosnika Marka Ajčeka, općinskog načelnika Općine Gradina, pa tako i one koji se odnose na prekomjerna zaduživanja Općine Gradina te plaćanja po radnim nalozima, a ne po računima. Navodi se da je Općina Gradina dužna na ime pozajmica oko 12.000.000,00 kn, a godišnji proračun Općine Gradina iznosi 7.500.000,00 kn.

Zaključno se iznosi da je odlukom Općine Gradina utvrđen limit od 30 hektara poljoprivrednog zemljišta po obiteljskom poljoprivrednom gospodarstvu, ali da neki članovi Općinskog vijeća Općine Gradina koriste znatno veće površine, kao i da su vlasnici nekih poslovnih subjekata za koje se navodi da su bliski s dužnosnikom Markom Aječekom, …………. i ……………, dobili više od 100 hektara poljoprivrednog zemljišta bez natječaja, pri čemu je nejasno plaćaju li zakup.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Marko Ajček obnašao dužnost općinskog načelnika Općine Gradina u mandatima 2013. – 2017. te 2017. – 2021., ali da istu prestao obnašati 20. svibnja 2021., jer nije izabran na dužnost općinskog načelnika Općine Gradina na lokalnim izborima održanima 16. svibnja 2021.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je dužnosnik Marko Ajček povodom obnašanja dužnosti općinskog načelnika Općine Gradina obvezan postupati sukladno odredbama ZSSI-a.

Uvidom u Konačne rezultate izbora od 25. svibnja 2017. utvrđeno je da su u Općinsko vijeće Općine Gradina izabrani Ivan Gojević, Josip Mandić, Ivan Moslavac, Tomislav Boban, Blaž Špoljarić, Mladen Prtenjača i Ivan Oklopčić, s liste Hrvatske demokratske zajednice, Milan Cindrić, Marijana Večera i Željka Štauduar, s liste grupe birača, Mario Zagorac, s liste Hrvatske seljače stranke i Socijaldemokratske partije Hrvatske te Damir Brdarić, s liste Hrvatskog demokratskog saveza Slavonije i Baranje te Hrvatske stranke prava, kao i Ljiljana Zec, s liste Hrvatske seljače stranke i Socijaldemokratske partije Hrvatske, kao dodatni član.

Povjerenstvo je u svrhu stjecanja vlastitih saznanja mogućeg sukoba interesa dopisom Broj: 711-I-454-P-58/20-02-17 od 9. ožujka 2020. od Općine Gradina zatražilo očitovanje na okolnosti je li Općina Gradina davala u zakup poljoprivredno zemljište u vlasništvu Republike Hrvatske sljedećim osobama: Ivan Gojević, Antun Gojević, Vlatko Gojević, Josip Mandić, Željko Mandić, Ivan Moslavac, Željko Moslavac, Tomislav Boban, …………….., Blaž Špoljarić, Ivan Oklopćić, ………….., Marijana Večera, Željka Štajduhar, ………………., Mario Zagorac, Ljiljana Zec i Damir Brdarić i tko je o tome odlučivao, odnosno jesu li druge osobe podnosile zahtjeve za dodjelu istog zemljišta u zakup koje je dodijeljeno navedenim osobama, plaćaju li zakupninu prema ugovorenim obvezama te ispunjavaju li druge ugovorne obveze i tko to nadzire, zajedno sa dokumentacijom o navedenim poslovnim odnosima (odluke, ugovori i dr.).

Također, istim je dopisom Općina Gradina pozvana navesti kojim je aktom Općine Gradina propisana površina poljoprivrednog zemljišta u vlasništvu države koje se može dati u zakup te koliko iznosi površina poljoprivrednog zemljišta koju u odnosu zakupnika obrađuju navedene osobe.

Općine Gradina očitovala se dopisom KLASA: 320-01/20-01/05, URBROJ: 2189/03-04-20-02 od 23. ožujka 2020., u kojem se navodi da osobe Ivan Gojević, Josip Mandić, …………………, Tomislav Boban, Blaž Špoljarić, Ivan Oklopčić, ……………… koriste poljoprivredno zemljište u vlasništvu Republike Hrvatske temeljem ugovora o privremenom korištenju ili nagodbe sklopljene sa Županijskim državnim odvjetništvom Bjelovar.

Također se navodi da osobe ………………………………………………. Ivan Moslavac, ………….., Marijana Večera, Željka Štajduhar, ……………….. Mario Zagorac, Ljiljana Zec te Damir Brdarić nemaju sklopljene ugovore o zakupu poljoprivrednog zemljišta, ugovore o privremenom korištenju poljoprivrednog zemljišta ili neke druge pravne oblike temeljem kojih koriste poljoprivredno zemljište u vlasništvu države.

Napominje se da nadzor naplate poljoprivrednog zemljišta obavlja općinski načelnik općine Gradina kao i da je Općinsko vijeće Općine Gradina donijelo Program raspolaganja poljoprivrednim zemljištem u vlasništvu Republike Hrvatske koje se nalazi na području općine Gradina, koji je poslan na suglasnost Ministarstvu poljoprivrede. U dopisu se iznosi da je istim Programom propisana maksimalna površina poljoprivrednog zemljišta od 50 hektara po korisniku.

Očitovanju Općine prileže Kartica subjekta za Ivana Kojadina za razdoblje od 1. siječnja 2020. do 23. ožujka 2020., kojom je utvrđen iznos od 174.076,78 kn podmirenih obveza u tom razdoblju (bez nepodmirenih obveza), te Ugovor o privremenom korištenju poljoprivrednog zemljišta od 13. lipnja 2018., koji je Ivan Kojadin, kao privremeni korisnik, sklopio s Republikom Hrvatskom, zastupanom po dužnosniku Tomislavu Tolušiću, ministru poljoprivrede, iz kojeg proizlazi da je navedeni postao posjednik zemljišta u 2008., Kartica subjekta za Blaža Špoljarića za razdoblje od 1. siječnja 2020. do 23. ožujka 2020., kojom je utvrđen iznos od 216.257,40 kn podmirenih obveza u tom razdoblju (bez nepodmirenih obveza), te izvansudska nagodba od 26. rujna 2018., koju je Blaž Špoljarić sklopio s Republikom Hrvatskom, zastupanom po Općinskom državnom odvjetništvu u Virovitici, na temelju koje, kao posjednik bez pravne osnove, stječe pravo korištenja poljoprivrednog zemljišta, te tri Ugovora o privremenom korištenju poljoprivredno zemljišta, koje je 5. siječnja 2018. sklopio s Republikom Hrvatskom, zastupanom po Lani Bogdan, ravnateljici Agencije za poljoprivredno zemljište, iz kojeg proizlazi da je navedeni postao posjednik zemljišta u 2007., Kartica subjekta za Josipa Mandića za razdoblje od 1. siječnja 2020. do 23. ožujka 2020., kojom je utvrđen iznos od 246.206,02 kn podmirenih obveza u tom razdoblju (bez nepodmirenih obveza), te četiri Ugovora o privremenom korištenju poljoprivrednog zemljišta od 8. rujna 2016., koji je Josip Mandić, kao privremeni korisnik, sklopio s Republikom Hrvatskom, zastupanom po Blaženki Mičević, ravnateljici Agencije za poljoprivredno zemljište, iz kojeg proizlazi da je navedeni postao posjednik zemljišta u 2010. i 2017., Kartica subjekta za Željka Moslavca za razdoblje od 1. siječnja 2020. do 23. ožujka 2020., kojom je utvrđen iznos od 123.469,78 kn podmirenih obveza u tom razdoblju (bez nepodmirenih obveza), te Ugovor o privremenom korištenju poljoprivrednog zemljišta od 10. kolovoza 2018., koji je na temelju članka 57. Zakona o poljoprivrednom zemljištu Željko Moslavac, kao privremeni korisnik, sklopio s Republikom Hrvatskom, zastupanom po dužnosniku Marku Ajček, iz kojeg proizlazi da je navedeni postao posjednik zemljišta u 2008. površine 18,50 hektara, Kartica subjekta za Ivana Oklopčića za razdoblje od 1. siječnja 2020. do 23. ožujka 2020., kojom je utvrđen iznos od 66.889,18 kn podmirenih obveza u tom razdoblju (bez nepodmirenih obveza), te Ugovor o privremenom korištenju poljoprivrednog zemljišta od 10. kolovoza 2018., koji je temeljem članka 57. Zakona o poljoprivrednom zemljištu Ivan Oklopčić, kao privremeni korisnik, sklopio s Republikom Hrvatskom, zastupanom po dužnosniku Marku Ajčeku, iz kojeg proizlazi da je navedeni postao posjednik zemljišta u 2007. površine 10,5 hektara, Kartica subjekta za Tomislava Bobana za razdoblje od 1. siječnja 2020. do 23. ožujka 2020., kojom je utvrđen iznos od 286.297,63 kn podmirenih obveza u tom razdoblju (bez nepodmirenih obveza), te četiri Ugovora o privremenom korištenju poljoprivrednog zemljišta od 29. ožujka 2017., 14. prosinca 2017., 16. siječnja 2018., koje je Tomislav Boban, kao privremeni korisnik, sklopio s Republikom Hrvatskom, zastupanom po Lani Bogdan, ravnateljici Agencije za poljoprivredno zemljište, iz kojih proizlazi da je navedeni postao posjednik zemljišta u 2007.i 2010., Kartica subjekta za Ivana Gojevića za razdoblje od 1. siječnja 2020. do 23. ožujka 2020., kojom je utvrđen iznos od 543.671,44 kn podmirenih obveza u tom razdoblju (bez nepodmirenih obveza), te četiri Ugovora o privremenom korištenju poljoprivrednog zemljišta od 21. prosinca 2015., 30. kolovoza 2016. te 13. kolovoza 2017., koje je Ivan Gojević, kao privremeni korisnik, sklopio s Republikom Hrvatskom, zastupanom po Blaženki Mičević, ravnateljici Agencije za poljoprivredno zemljište, iz kojih proizlazi da je navedeni postao posjednik zemljišta u 2011. i 2015. te Ugovor o zakupu sklopljen 8. prosinca 2011. s Republikom Hrvatskom, zastupanom s dužnosnikom Draženom Peićem, tadašnjim općinskom načelnikom Općine Gradina.

U navedenim Karticama za navedene poslovne subjekte navode se otpisi potraživanja u 2010., 2012. i 2013. do kojih je došlo sukladno odlukama Vlade Republike Hrvatske o otpisu potraživanja s osnova zakupnine za poljoprivredna zemljišta, a ugovori su sklopljeni na privremeno razdoblje od dvije, odnosno pet godina s navedenim osobama kao nositeljima obiteljskog poljoprivrednog gospodarstva uz utvrđenje da se radi o osobama koje su dugogodišnji posjednici zemljišta koje se daje na privremeno korištenje.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Nadalje, sukladno članku 31. stavku 1. Zakona o poljoprivrednom zemljištu („Narodne novine“ 20/18.) poljoprivredno zemljište u vlasništvu države daje se u zakup putem javnog natječaja na rok od 25 godina s mogućnošću produljenja za isto razdoblje.

Člankom 31. stavkom 5. navedenog Zakona propisano je da odluku o raspisivanju javnog natječaja za zakup donosi općinsko ili gradsko vijeće, na čijem se području zemljište nalazi, o čemu je jedinica lokalne samouprave dužna obavijestiti županiju i Ministarstvo, a prema stavku 12. istog članka Zakona odluku o izboru najpovoljnije ponude za zakup donosi općinsko ili gradsko vijeće na čijem se području zemljište nalazi na prijedlog povjerenstava za zakup na poljoprivrednom zemljištu u vlasništvu države, pri čemu jedinice lokalne samouprave istu dostavljaju na prethodno mišljenje županiji i suglasnost Ministarstvu.

Prema članku 31. stavku 13. Zakona o poljoprivrednom zemljištu povjerenstvo za zakup imenuje predstavničko tijelo jedinica lokalne samouprave, a čini ga pet članova: po jedan predstavnik pravne, geodetske i agronomske struke te dva predstavnika općinskog ili gradskog vijeća, na čijem se području zemljište nalazi.

Člankom 38. stavkom 1. Zakona propisano je da na temelju odluke o izboru najpovoljnije ponude na javnom natječaju za zakup, općinski načelnik odnosno gradonačelnik u ime Republike Hrvatske i podnositelj ponude sklapaju ugovor o zakupu u pisanom obliku.

Člankom 57. istog Zakona propisano je da jedinice lokalne samouprave i Grad Zagreb mogu sklopiti ugovor o privremenom korištenju poljoprivrednog zemljišta u vlasništvu države s fizičkim ili pravnim osobama na njihov zahtjev i to s dosadašnjim korisnicima kojima su istekli ugovori za poljoprivredno zemljište u vlasništvu države i koji su u mirnom posjedu istog. Korisnici poljoprivrednog zemljišta članka dužni su plaćati naknadu u visini iznosa zakupnine koji je bio ugovoren po prijašnjem ugovoru te se ugovor sklapa na rok do dvije godine odnosno do sklapanja ugovora o zakupu poljoprivrednog zemljišta ili zakupu zajedničkih pašnjaka, odnosno drugog oblika raspolaganja poljoprivrednim zemljištem sukladno odredbama tog Zakona.

Imajući u vidu da su članovi predstavničkih tijela jedinica lokalne samouprave izabrani od strane građana na mandatno razdoblje od četiri godine, kao i ovlasti tog tijela u donošenju općih akata i proračuna navedenih jedinica, obnašanje dužnosti člana Općinskog vijeća Općine Gradina smatra se obnašanjem druge javne dužnosti izvan kruga dužnosti propisanih u članku 3. ZSSI-a, pri čemu se članovi tog predstavničkog tijela mogu naći u situaciji odlučivanja o davanju u zakup poljoprivrednog zemljišta za koje su sami podnijeli ponudu, jer Općinsko vijeće Općine Gradina odlučuje u postupku davanju državnog poljoprivrednog zemljišta u zakup.

Međutim, kako članovi predstavničkih tijela jedinica lokalne samouprave nisu dužnosnici te ih stoga u obnašanju ove dužnosti ne obvezuju zabrane i ograničenja propisane odredbama ZSSI-a, Povjerenstvo je navode prijave u kontekstu moguće povrede odredbi ZSSI-a razmatralo samo u odnosu na dužnosnika Marka Ajčeka.

Iz zaprimljenog očitovanja i dokumentacije utvrđeno je da su pojedini članovi Općinskog vijeća Općine Gradina (Ivan Gojević, Josip Mandić, Željko Moslavac, Tomislav Boban, Blaž Špoljarić, Ivan Oklopčić) te članovi njihovih obitelji …………………. u poslovnom odnosu s Republikom Hrvatskom, čiji je predmet korištenje poljoprivrednog zemljišta u vlasništvu države koje se nalazi na području Općine Gradina.

Navedeni članovi Općinskog vijeća Općine Gradina sklapali su predmetne ugovore s predstavnicima različitih državnih institucija (Ministarstvo poljoprivrede, Agencija za poljoprivredno zemljište), koje su ovlaštene sklopiti ugovor o privremenom korištenju državnog poljoprivrednog zemljišta, pri čemu se u samim ugovorima utvrđuje da su te osobe višegodišnji posjednici tog zemljišta i da su podmirili sve obveze s naslova korištenja poljoprivrednog zemljišta, a do 2013. godine bili su vršeni otpisi dijela obveza nastalih u pravnom odnosu zakupa temeljem odluka Vlade Republike o otpisu tih dugova, dok nije utvrđeno da bi Općina Gradina vršila otpise potraživanja, koja ni nije ugovorna strana u poslovnom odnosu, obzirom da nije vlasnik poljoprivrednog zemljišta danog na korištenje.

Iz prikupljene dokumentacije proizlazi kako su ugovore o privremenom korištenju poljoprivrednog zemljišta članovi Općinskog vijeća Općine Gradina sklapali s drugim državnim tijelima, zastupanima po resornom ministru te ravnateljima državnih agencija iz područja poljoprivrede, kao dosadašnji mirni posjednici (zakupnici) tih zemljišta temeljem čega su bili zakonski legitimirani zatražiti da nastave izvršavati sadržaj prava korisnika poljoprivrednog zemljišta u daljnjem privremenom razdoblju, te u ovom dijelu nije utvrđeno da bi dužnosnik poduzimao bilo kakve radnje.

Nadalje, dva ugovora je na temelju članka 57. Zakona o poljoprivrednom zemljištu u ime Republike Hrvatske potpisao i dužnosnik Marko Ajček, općinski načelnik, s članom Općinskog vijeća Općine Gradina te osobom za koju se u prijavi navodi da je član obitelji člana navedenog predstavničkog tijela, nositeljima obiteljskog poljoprivrednog gospodarstva, koji su nastavili privremeno koristiti isto poljoprivredno zemljište nakon isteka ugovora o zakupu za razdoblje od dvije godine, koje su koristili u pravnom režimu zakupa.

Tim su ugovorima ovi korisnici preuzeli obvezu plaćanja godišnje naknade za privremeno korištenje, a njihova površina bitno je manja od 50 hektara, koliko prema očitovanju Općine Gradina iznosi maksimalna površina zemljišta po korisniku, sukladno Programu Općine, dok iz financijske dokumentacije proizlazi da isti na dan zaprimanja očitovanja Općine Gradina nemaju nepodmirene obveze s naslova zakupnine ili naknade za korištenje poljoprivrednog zemljišta.

Dužnosnik je kao predstavnik Republike Hrvatske potpisao ugovore o dodjeli zemljišta, ali je to učinio nakon što je Općinsko vijeće Općine Gradina, sukladno odredbama Zakona o poljoprivrednom zemljištu, donijelo odluku o dodjeli poljoprivrednog zemljišta tim osobama na privremeno korištenje.

Stoga se ne može zaključiti da bi dužnosnik Marko Ajček koristio ovlasti koje proizlaze iz obnašanja dužnosti općinskog načelnika Općine Gradina kako bi članovima Općinskog vijeća Općine Gradina ili članovima njihovih obitelji omogućio stjecanje nekog prava radi osiguravanja njihove podrške, jer se radi o osobama koje su već bile zakupnici državnog poljoprivrednog zemljišta te su u tom svojstvu iskoristili svoje zakonsko pravo i nastavile ga privremeno koristiti i nakon isteka roka iz ugovora o zakupu.

U odnosu na osobe ……………….. i ………………… za koje se u prijavi navodi da su bliske s dužnosnikom, podnositelj prijave nije precizirao o kakvom se odnosu bliskosti radi koji bi mogao dovesti u sumnju dužnosnikovu nepristranost kada bi postupao u pogledu tih osoba, a obzirom da je anonimna, od podnositelja prijave nije moglo biti zatraženo njezino preciziranje.

Obzirom da iz prikupljenih očitovanja i dokumentacije ne proizlazi da je potpisivanjem dvaju ugovora o privremenom korištenju državnog poljoprivrednog zemljišta s osobama koje obnašaju dužnost u Općinskom vijeću Općine Gradina ili s članovima njihovih obitelji, dosadašnjim mirnim posjednicima istih zemljišta došlo do moguće povrede odredbi ZSSI-a, postupak za odlučivanje o sukobu interesa protiv dužnosnika Marka Ajčeka, općinskog načelnika Općine Gradina do 20. svibnja 2021., neće se pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Marko Ajček, elektronička dostava
2. Objava na internetskoj stranici Povjerenstva
3. Pismohrana